***Rolul Bisericii în istoria poporului român***

Relaţia dintre Biserică şi Stat în ţara noastră dăinuie încă de la începuturile noastre ca popor. Istoria Bisericii completează istoria naţională şi o împlineşte. ”Noi suntem români fiindcă suntem creştini şi creştini pentru că suntem români”, spune cunoscutul istoric român Radu Vulpe[[1]](#footnote-1), iar profesorul Ştefan Lupşa, întărind această idee, afirmă: ”Suntem dintre puţinele colectivităţi creştine care nu-şi au o dată a creştinării lor, fiindcă noi suntem creştini de când suntem români”[[2]](#footnote-2). Aceaste afirmaţii definesc, în puţine cuvinte, **caracteristicile esenţiale ale fiinţei noastre naţionale: românismul şi ortodoxia credinţei, căci în vremurile când unitatea naţională nu s-a putut exprima, aceasta a fost păstrată de unitatea de credinţă.**

La noi, între Biserică şi stat, după modelul bizantin, a existat o simfonie perturbată numai de evenimente absolut incidentale. Mai mult decât la celelalte popoare, la noi, la români, legătura simbiotică dintre ortodoxie şi naţiune nu numai că nu poate fi negată, dar îşi găseşte originea şi susţinerea în însăşi etnogeneza noastră. Tocmai de aceea legătura dintre cele două elemente este mult mai puternică şi nu poate fi desfăcută. Ori de câte ori în viaţa poporului român a existat un moment de răscruce, ori când s-au împlinit anumite idealuri scumpe tuturor românilor, atunci şi în viaţa Bisericii strămoşeşti au avut loc mutaţii ce au generat emulaţii spirituale şi împliniri bisericeşti. Pentru a reliefa mai bine acest aspect ar trebui să amintim numai faptul că întemeierea fiecărui stat feudal românesc independent (Ţara Românească, Moldova şi Transilvania) a fost urmată imediat de întemeierea primelor mitropolii româneşti (Mitropolia Ţării Româneşti sau a Ungrovlahiei cu reşedinţa la Curtea de Arges în 1359 şi Mitropolia Moldovei cu reşedinţa la Suceava, recunoscută de Patriarhia Ecumenica la 26 iulie 1401); unirea Ţării Româneşti cu Moldova este urmată de unirea celor două Biserici Ortodoxe surori din aceste două ţări sub un mitropolit primat; recunoaşterea independenţei naţionale (1877-1878) a fost urmată de recunoşterea autocefaliei Bisericii Ortodoxe Româneşti faţă de Patriarhia Ecumenică (1885); evenimentul de la 1 decembrie 1918, Marea Unire, avea să fie urmat, din punct de vedere bisericesc, de acţiunea de unificare bisericească şi de ridicarea Bisericii Ortodoxe Române la rangul de Patriarhie (1925). Putem spune că împlinirile bisericeşti completează şi sintetizeză marile evenimente politice din viaţa ţării.

**Încercări de unire naţională şi bisericească anterioare anului 1918 - ierarhi şi preoţi implicaţi**

Idealul unirii tuturor românilor cu ţara era mult anterior evenimentelor din 1918, aşa cum am amintit deja în introducere. Domnitorul român Mihai Viteazul (1593-1601), a avut viziunea unui stat al tuturor românilor şi a devenit un simbol al luptei pentru unitatea naţională şi bisericească. Astfel, profitând de conjunctura internaţională, el a reuşit să unească toate cele trei provincii româneşti într-un singur stat, sub un singur sceptru – al său – în anul 1600, cu conştiinţa că românii aflaţi şi de-o parte şi de a alta a Carpaţilor formează un singur popor, cu o singură limbă şi aceeaşi credinţă ortodoxă.

Chiar dacă acest vis a devenit realitate doar pentru o scurtă perioadă de timp, în Moldova şi Ţara Românească lupta pentru unire a continuat prin acţiuni politico-militare, diplomatice, menite să conducă spre unitatea românilor. Astfel, în anul 1821, Tudor Vladimirescu şi cu pandurii săi au mai făcut un pas spre cristalizarea ideii de independenţă naţională şi de unitate naţional-statală. Aceste concepţii politice naţionale ce l-au călauzit pe Tudor Vladimirescu în acţiunile întreprinse şi-au găsit expresia, între altele, şi în scrisoarea din 5 aprilie 1821 adresată de conducătorul mişcării revoluţionare din Ţara Românească mitropolitului Dionisie şi boierului Al. Filipescu-Vulpe, în care aceştia erau îndemnaţi să întreţină legături cu moldovenii, „ca unii ce suntem de un neam, de o lege…, fiind la un gând şi într-un glas cu Moldova, să putem câştiga deopotrivă dreptăţile acestor prinţipaturi, ajutându-ne unii pe alţii”[[3]](#footnote-3).

După cum se observă, unul dintre destinatarii acestei scrisori este un ierarh al Bisericii, care se implică tot mai activ, prin reprezentanţii săi, în toate acţiunile poporului român, având drept scop eliberarea naţională şi unirea românilor într-o singură ţară.

Încheiată în mod tragic prin moartea domnului Tudor, idealurile revoluţiei de la 1821 se vor transmite şi generaţiilor urmatoare.

Printre unele din cele mai de seamă obiective ale revoluţiei de la 1848 se numără şi problema unificării politice a românilor şi a formării statului naţional modern. Înăbuşirea însă a revoluţiei de la 1848-1849, prin intervenţie armată străină, amână din nou pentru o vreme rezolvarea problemei unităţii naţional-statale.

Biserica îşi va aduce obolul său la desfăşurarea evenimentelor prilejuite de unirea celor două principate române de la 24 ianuarie 1859. Ridicaţi din mijlocul poporului, fii ai neamului românesc, preoţii s-au implicat activ în propovăduirea unităţii naţionale. Ei au fost aceia care au prezentat poporului importanţa unirii pentru întreg neamul românesc. Şi de această dată, ca de atâtea ori în istorie, clerul bisericesc „s-a identificat cu simţămintele şi aspiraţiile acestui popor obidit de anumite stăpâniri străine, dar în multe cazuri s-a jertfit pentru neam şi ţară, pentru credinţa şi Biserica străbună; alteori însă a făcut şi acte de milostenie, care au rămas înscrise în istoria românilor”[[4]](#footnote-4).

În Biserică şi în adunări ad-hoc, preoţii au susţinut că a venit timpul unei schimbări profunde, că românii, ca şi alte naţiuni, îşi doresc să realizeze reîntregirea naţională. Printre cei implicaţi se numără: mitropolitul Sofronie Miclescu al Moldovei (1790-1861), episcopul Melchisedec Ştefănescu al Romanului (1823-1892), arhiereii Filaret şi Neofit Scriban (1811-1873/1808-1884), mitropolitul Nifon al Ungrovlahiei (1789-1875), episcopul Filotei al Buzăului (1805-1860), episcopul Calinic al Râmnicului (1787-1868), episcopul Climent al Argeşului (episcop intre 1850-1862), numeroşi protopopi, arhimandriţi, preoţi şi monahi[[5]](#footnote-5).

Mitropolitul Nifon a prezidat şedinţa membrilor partidei naţionale, ţinută în noaptea de 23 spre 24 ianuarie 1859, într-o sală a Hotelului „Concordia“ de pe strada Smârdan din Bucureşti, când s-a hotărât ca Alexandru Ioan Cuza, domnul Moldovei, să fie ales şi domn al Munteniei. A prezidat, de asemenea, şedinţa secretă ţinută în dimineaţa istoricei zile de 24 ianuarie 1859, în care, după cuvântarea plină de suflet al lui Vasile Boerescu, mitropolitul, cu mâinile ridicate către icoana Sfintei Treimi, s-a rugat aşa: „Doamne, Dumnezeul părinţilor noştri, aruncă-ţi privirea Ta asupra inimilor noastre şi nu slăbi curajul fiilor Tăi! Uneşte-i pe toţi într-o cugetare şi într-o simţire şi fă ca inimile tuturor să aibă aceeaşi bătaie pentru ţara lor. Prinţul Cuza este unsul Tău între noi şi pentru dânsul jurăm toţi că-l vom susţine“.

La 1 ianuarie 1865, domnitorul Cuza i-a acordat titlul de Primat al României, care era socotit în mod oficial ca o consecinţă a unificării administraţiilor bisericeşti din amândouă ţările române.

„Ne aflăm astăzi adunaţi aici pentru a ne sfătui şi a ne chibzui împreună la fericirea şi prosperitatea Patriei. (...) Este cea mai solemnă şi memorabilă zi aceasta, în care se deschide cartea viitorului patriei, în care ne adunăm spre a lucra la o faptă atât de măreaţă şi de covârşitoare. Priviţi-vă, Domnilor, şi veţi vedea că toţi suntem Rumâni! Aceleaşi sentimente ne leagă, acelaşi sânge ne uneşte“, spunea mitropolitul Nifon în cadrul strălucitei cuvântări ţinute la 22 septembrie 1875, la deschiderea Adunării generale obşteşti, în calitate de preşedinte al Divanurilor Ad-hoc şi părinte sufletesc al ţării.

Aceste cuvinte arată strădania mitropolitului pentru realizarea unirii celor două Principate Române[[6]](#footnote-6).

În timpul premergător înfăptuirii unirii dintre Moldova şi Ţara Românească de la 1859, în Transilvania mitropolitul Andrei Şaguna, apărătorul drepturilor naţionale şi bisericeşti ale românilor, în 1853 punea bazele ziarului Telegraful român. Publicaţia a fost gândită ca o gazetă politică, industrială, comercială şi literară, care să ajungă la inimile şi minţile românilor din Ardeal şi de dincolo de fruntariile lui, „aducând un licăr de speranţă şi de bucurie, un sentiment de nobleţe şi de dragoste faţă de valorile perene ale culturii române şi ale spiritualităţii ortodoxe“. Alături de ASTRA, a păstrat aprinsă în permanenţă făclia spiritualităţii românilor, oriunde s-au aflat aceştia, şi a militat pentru unitatea lor politică, religioasă şi culturală, fiind oglinda în care se pot urmări destinele românilor, faptele şi dăruirea lor către religia, naţia şi cultura lor naţională, un instrument al asigurării continuităţii româneşti, prin păstrarea şi cultivarea limbii române, a datinilor şi obiceiurilor ancestrale[[7]](#footnote-7).

Se poate observa foarte clar, din cele prezentate până acum, că fiecare obiectiv politic realizat de poporul nostru este urmat în mod expres şi de unul pe linie bisericească, subliniind astfel unitatea fundamentală de interese stat-Biserică şi explicând de ce Biserica Ortodoxă Română a fost întotdeauna alături de statul naţional românesc în demersurile acestuia de unitate şi propăşire. Mai mult decât atât, nicio realizare politică sau socială nu ar fi intrat la inima poporului român dacă acesta nu ar fi fost completată şi de o împlinire bisericească. De asemenea, în istorie, statornicia şi puterea unui stat era recunoscută şi prin puterea bisericească a poporului său. În istoria noastră mitropolitul ţării se afla în permanenţă de-a dreapta domnului, sfătuindu-l şi sprijinindu-l. Aceeaşi simfonie a relaţiilor stat-Biserică va putea fi observată şi la momentul 1 decembrie 1918.

1. Radu Vulpe, *Romanitate şi creştinism*, coordonate ale etnogenezei române, Galaţi, 1979, p. 18. [↑](#footnote-ref-1)
2. Ştefan Lupşa, *Creştinismul românesc a fost de la început ortodox*, EIMBOR, Bucureşti, 1992, p. 61. [↑](#footnote-ref-2)
3. *Documente privind istoria României. Răscoala din 1821. Documente interne*, vol. II, Editura Academiei Republicii Populare Române, Bucureşti, 1959, p. 33. [↑](#footnote-ref-3)
4. Alexandru Morar, *Biserica Ortodoxă Română între anii 1885-2000. Biserică. Naţiune. Cultură*, vol. III, tom. I, Editura IBMBOR, Bucureşti, 2006, p. 531 apud Adrian Ignat, *Aportul Bisericii la Marea Unire de la 1 decembrie 1918*, Editura Universitară, Bucureşti, 2011, p. 41. [↑](#footnote-ref-4)
5. Pr. Mircea Păcurariu, *Atitudinea slujitorilor Bisericii Ortodoxe Române faţă de actul Unirii Principatelor*, în BOR, 1967, nr. 1-2, pp. 73-94. [↑](#footnote-ref-5)
6. <http://ziarullumina.ro/nifon-primul-mitropolit-al-principatelor-romane-unite-58675.html> accesat in 19 [↑](#footnote-ref-6)
7. <http://ziarullumina.ro/telegraful-roman-cea-mai-longeviva-gazeta-autohtona-108560.html> accesat în 7 martie 2018. [↑](#footnote-ref-7)